Ayanna Pressley

Ayanna Pressley (født 3. februar 1974) er en amerikansk politiker (demokrat) og medlem av Representantenes hus, der hun ble innvalgt fra 7. valgdistrikt i delstaten Massachusetts 6. november 2018 med 58,6% av stemmene i valgkretsen.

Hun er den første kvinnelige representanten fra delstaten i Representantenes hus med afro-amerikansk bakgrunn.

Ayanna Pressley ble født i Cincinnati i delstaten Ohio, men oppveksten tilbrakte hun i Chicago i delstaten Illinois, senere i bydelen Brooklyn i New York. Hun tok collegeutdannelse i Boston i Massachusetts hvor hun senere ble boende. I Boston ble hun politisk engasjert og innvalgt i bystyret inntil hun ved valget i 2018 ble innvalgt i Representantenes hus.

I Representantenes hus har Pressley markert skarp opposisjon til Donald Trumps regjering.  Hun oppfatter seg selv som en talskvinne for minoriteter og arbeider for større grad av sosial likhet, helseforsikring til alle, å bedre kontroll med skytevåpen, å gjøre det enklere for lavinntektsgrupper å ta utdannelse og å kjempe mot klimaendringer.

Pressley tilhører, sammen med representantene Alexandria Ocasio-Cortez, Rashida Tlaib og Ilhan Omar, en gruppering kvinnelige demokrater på venstresida, kjent som «The Squad».

Referanser

Eksterne lenker 
 
 
 
  Nettsted i Representantenes hus

Kongressrepresentanter fra Massachusetts
Medlemmer av Det demokratiske parti (USA)
Afroamerikanere
personer fra Cincinnati
personer fra Chicago
personer fra New York City